CELEX: 32010R0606
Language: lt
Date: 2010-07-09 00:00:00
Title: 2010 m. liepos 9 d. Komisijos reglamentas (ES) Nr. 606/2010 dėl Europos saugios oro navigacijos organizacijos (Eurokontrolės) parengtos supaprastintos priemonės, kuria apskaičiuojamos apytikslės tam tikrų aplinką mažai teršiančių naudotojų orlaivių degalų sąnaudos, patvirtinimo  (Tekstas svarbus EEE )

10.7.2010   
            
            
               LT
            
            
               Europos Sąjungos oficialusis leidinys
            
            
               L 175/25
            
         KOMISIJOS REGLAMENTAS (ES) Nr. 606/2010
   2010 m. liepos 9 d.
   dėl Europos saugios oro navigacijos organizacijos (Eurokontrolės) parengtos supaprastintos priemonės, kuria apskaičiuojamos apytikslės tam tikrų aplinką mažai teršiančių naudotojų orlaivių degalų sąnaudos, patvirtinimo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią prekybos šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 14 straipsnio 1 dalį,
   kadangi:
   
               (1)
            
            
               Išsami, nuosekli, skaidri ir tiksli šiltnamio efektą sukeliančių dujų (ŠESD) išmetimo apskaita ir ataskaitų teikimas pagal 2007 m. liepos 18 d. Komisijos sprendime 2007/589/EB, nustatančiame šiltnamio efektą sukeliančių dujų išmetimo apskaitos ir ataskaitų teikimo gaires vadovaujantis Europos Parlamento ir Tarybos direktyva 2003/87/EB (2), nustatytas gaires yra labai svarbūs siekiant, kad būtų veiksminga Direktyva 2003/87/EB nustatyta Bendrijos šiltnamio efektą sukeliančių dujų apyvartinių taršos leidimų prekybos sistema.
            
         
               (2)
            
            
               Direktyvos 2003/87/EB 14 straipsnio 3 dalyje reikalaujama, kad nuo 2010 m. sausio 1 d. pagal Sprendime 2007/589/EB nustatytas gaires orlaivių naudotojas apskaitytų ir pateiktų ataskaitas, kiek anglies dioksido per kalendorinius metus išmeta orlaiviai, kuriais jis vykdo skrydžius.
            
         
               (3)
            
            
               Kiekvienas orlaivio naudotojas turėtų parengti ir administruojančiai valstybei narei pateikti apskaitos planą, kuriame nurodytų, kokių priemonių jis ketina imtis savo orlaivių išmetamų dujų kiekiui apskaityti ir pranešti, o administruojančios valstybės narės kompetentingos institucijos turėtų patvirtinti tokius planus pagal Sprendime 2007/589/EB nustatytas gaires.
            
         
               (4)
            
            
               Tam tikriems orlaivių naudotojams, kurie per metus vykdo nedaug skrydžių arba išmeta mažai anglies dioksido, administracinė našta sumažinta Sprendimo 2007/589/EB XIV priedo 4 dalyje nustačius supaprastintą tvarką, pagal kurią orlaivių naudotojai apytiksles savo orlaivių degalų sąnaudas apskaičiuoja naudodamiesi Europos saugios oro navigacijos organizacijos (Eurokontrolės) ar kitos susijusios organizacijos įdiegtomis priemonėmis, kuriomis galima apdoroti visą svarbią oro eismo informaciją, pvz., Eurokontrolės turimą informaciją, jei tas priemones patvirtino Komisija.
            
         
               (5)
            
            
               Eurokontrolė sukūrė supaprastintą priemonę, kuria apskaičiuojamos apytikslės tam tikrų skrydžių tarp aerodromų degalų sąnaudos ir išmesto anglies dioksido kiekis, ir parengė tos priemonės dokumentus. Naudojantis šia priemone, degalų sąnaudos skaičiuojamos pagal faktinį kiekvieno skrydžio maršruto ilgį, grindžiamą išsamiausia šiuo metu turima oro eismo ir operatyvine skrydžių informacija, atsižvelgiant į degalų sąnaudas visais konkretaus skrydžio etapais, įskaitant degalų sąnaudas prie išvykimo vartų, taip pat kai orlaivis rieda, tupia, kyla bei skrenda kreiseriniu režimu ir kai vykdomi oro eismo valdymo veiksmai. Priemonė grindžiama patikimais statistiniais degalų sąnaudų koeficientais, taikomais svarbiausių tipų orlaiviams, taip pat kitiems orlaiviams taikomu bendruoju metodu, kuriuo degalų sąnaudų koeficientai apskaičiuojami kaip didžiausiosios orlaivio kilimo masės funkcija, o toks skaičiavimas yra pakankamai tikslus.
            
         
               (6)
            
            
               Ši priemonė atitinka Sprendime 2007/589/EB nustatytas gaires, pagal kurias nustatomas pavienių skrydžių, faktinio maršruto ilgio ir patikimų statistinių degalų sąnaudų duomenų sąryšiu grindžiamas metodas. Todėl šią priemonę reikėtų patvirtinti ir sudaryti galimybę atitinkamiems orlaivių naudotojams ja naudotis, kad, vykdydami savo apskaitos ir ataskaitų teikimo įpareigojimus, jie patirtų kuo mažesnę administracinę naštą.
            
         
               (7)
            
            
               Kartais faktinių tam tikro skrydžio degalų sąnaudų orlaivio naudotojas negali apskaičiuoti dėl nuo jo nepriklausančių aplinkybių. Tokiais atvejais, kai nėra kitų būdų faktinėms degalų sąnaudoms apskaičiuoti, kiti orlaivių naudotojai taip pat turėtų turėti galimybę naudotis mažai ŠESD išmetančių subjektų taikoma priemone, kad apskaičiuotų apytiksles tam tikrų skrydžių degalų sąnaudas, kai nėra duomenų apie faktines degalų sąnaudas.
            
         
               (8)
            
            
               Sprendimo 2007/589/EB XIV priedo 6 dalyje reikalaujama, kad priemonę, kuria apskaičiuojamos apytikslės degalų sąnaudos, taikantis orlaivio naudotojas į savo apskaitos planą įtrauktų įrodymus, kad laikomasi mažai ŠESD išmetantiems subjektams taikomų sąlygų ir patvirtintų, kad tokia priemonė naudojama bei pateiktų jos aprašymą.
            
         
               (9)
            
            
               Šiame reglamente numatytos priemonės atitinka Klimato kaitos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Patvirtinama, kad Europos saugios oro navigacijos organizacijos (Eurokontrolės) (3) sukurtą ir siūlomą naudoti priemonę, kuria apskaičiuojamos apytikslės degalų sąnaudos, gali naudoti:
   
               1.
            
            
               Mažai ŠESD išmetantys subjektai, vykdantys savo apskaitos ir ataskaitų teikimo įpareigojimus pagal Direktyvos 2003/87/EB 14 straipsnio 3 dalį ir Sprendimo 2007/589/EB XIV priedo 4 dalį;
            
         
               2.
            
            
               Visi orlaivių naudotojai pagal Sprendimo 2007/589/EB XIV priedo 5 dalį, kai reikia apskaičiuoti apytiksles tam tikrų skrydžių, kuriems taikomas Direktyvos 2003/87/EB I priedas, degalų sąnaudas, jei dėl nuo orlaivio naudotojo nepriklausančių aplinkybių nėra išmesto anglies dioksido kiekiui apskaityti būtinų duomenų ir jei tokių duomenų negalima nustatyti taikant orlaivio naudotojo apskaitos plane apibrėžtą alternatyvų metodą.
            
         2 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. liepos 9 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 275, 2003 10 25, p. 32.
   
      (2)  OL L 229, 2007 8 31, p. 1.
   
      (3)  www.eurocontrol.int/ets/small_emitters